Sege vir David Law danksy arend | Netwerk24
Sege vir David Law danksy arend
10 Februarie 2019 13:05
Die Skot David Law het met 'n skitterende arend op die 18de putjie met die wentjek in die Vic Ope-gholftoernooi in Barwon Heads, Australië, weggestap toe hy met een hou geseëvier het.
Die onbekende Skot David Law het in die Vic Ope-gholftoernooi sy eerste oorwinning in die Europese reeks beklink toe hy 'n arend op die 18de putjie aangeteken het. Foto: Getty Images
Dit was die 27-jarige Law se debuutsege in die Europese reeks.
Hy het die toernooi met 'n rondte van 66 op die 13th Beach Golf Links-baan afgesluit vir 'n telling van 270 – 18 houe beter as die baansyfer.
Law het met sy arend die titel voor die Aussies Wade Ormsby en Brad Kennedy weggeraap.
Hy het die vierde ronde met 'n agterstand van drie houe agter die oornagvoorloper Ormsby begin.
Law het op die laaste putjie danksy 'n puik naderhou 'n sethou van sowat tien voet vir 'n arend gehad.
Hy het geen fout gemaak nie en het daarmee groot druk op Ormsby geplaas.
Ormsby het se aanslag het gou getaan toe hy twee brouhoue op die voorlaaste putjie gemaak het.
Hy het op die syfer-3 17de sy bofhou links getrek en kon uiteindelik nie 'n sethou inrol om net een hou aan syfer af te staan nie.
Die Aussie het op die laaste putjie 'n lang sethou vir 'n arend, wat hom sou verseker het van 'n uitspeelstryd met Law, verbrou.
"Ek het op die laaste bof gestaan en vir my joggie gesê ek móét 'n arend maak," het Law gesê kort nadat hy 'n wentjek van A$1,5 miljoen (sowat R14,4 miljoen) in ontvangs geneem het.
"Ek het in daardie stadium net gehoop om alleen tweede te kom. Om so te kon eindig was ongelooflik."
Justin Harding van Suid-Afrika het self 'n goeie 68 op sy telkaart ingevul en het twee houe agter Law in die vierde plek geëindig.